ananddey/assamese-wiki-corpus huggingface dataset:
ইউ এছ অ'পেন (টেনিছ)

ইউ এছ অ’পেন টেনিছ চেম্পিয়নশ্বিপ হৈছে নিউয়ৰ্কৰ কুইন্স চহৰত প্ৰতি বছৰে অনুষ্ঠিত হোৱা হাৰ্ডক’ৰ্ট অৰ্থাৎ কঠিন খেলপথাৰত আয়োজন কৰা টেনিছ প্ৰতিযোগিতা। ১৯৮৭ চনৰ পৰা ইউ এছ অ’পেন কালক্ৰমিকভাৱে বছৰৰ চতুৰ্থ আৰু অন্তিম গ্ৰেণ্ড শ্লেম প্ৰতিযোগিতা। বাকী তিনিটা কালক্ৰম অনুসৰি অষ্ট্ৰেলিয়ান অ’পেন, ফ্ৰেঞ্চ অ’পেন আৰু উইম্বলডন টেনিছ প্ৰতিযোগিতা। আগষ্ট মাহৰ শেষ সোমবাৰৰ পৰা আৰম্ভ হোৱা ইউ এছ অ’পেন দুসপ্তাহলৈকে চলে আৰু মাজ সপ্তাহৰ শেষৰ দিনটো আমেৰিকাৰ শ্ৰমিক দিৱসৰ ছুটীৰ সৈতে মিলি যায়। এই প্ৰতিযোগিতাখন বিশ্বৰ অন্যতম পুৰণি টেনিছ চেম্পিয়নশ্বিপ। প্ৰথমে এই প্ৰতিযোগিতাখন ইউ.এছ.নেচনেল চেম্পিয়নশ্বিপ নামেৰে জনাজাত আছিল। প্ৰথম বিশ্বযুদ্ধ আৰু দ্বিতীয় বিশ্বযুদ্ধ বাতিলৰ ফলত প্ৰভাৱিত নোহোৱা আৰু লগতে ২০২০ চনত ক’ভিড-১৯ মহামাৰীত বাধাগ্ৰস্ত নোহোৱা একমাত্ৰ গ্ৰেণ্ড শ্লেম এইখনেই।

ইতিহাস

১৮৮১ চনৰ আগষ্ট মাহত প্ৰথমবাৰৰ বাবে এই প্ৰতিযোগিতাখন ৰোড আইলেণ্ডৰ নিউপ’ৰ্টৰ নিউপ’ৰ্ট কেচিনোৰ ঘাঁহনিৰ ক’ৰ্টত (খেলপথাৰত) অনুষ্ঠিত হৈছিল, যিটোক বৰ্তমান আন্তঃৰাষ্ট্ৰীয় টেনিছ হল অৱ ফেম বোলা হয়। সেই বছৰ ইউনাইটেড ষ্টেটছ নেচনেল লন টেনিছ এছ'চিয়েচন (USNLTA)ৰ সদস্য ক্লাবসমূহকহে প্ৰৱেশৰ অনুমতি দিয়া হৈছিল। এই প্ৰতিযোগিতাত ৰিচাৰ্ড ছিয়াৰ্ছে পুৰুষৰ একক শাখাত জয়লাভ কৰে, যিটো তেওঁৰ একেৰাহে সাতটা একক খিতাপৰ ভিতৰত প্ৰথমটো আছিল। ১৮৮৪ চনৰ পৰা ১৯১১ চনলৈকে এই প্ৰতিযোগিতাত এনে এক প্ৰত্যাহ্বান ব্যৱস্থা কৰা হৈছিল য’ত ডিফেণ্ডিং চেম্পিয়নে স্বয়ংক্ৰিয়ভাৱে পৰৱৰ্তী বছৰৰ ফাইনেলত যোগ্যতা অৰ্জন কৰিছিল, য’ত তেওঁ প্ৰতিযোগিতাৰ বিজয়ী খেলুৱৈজনৰ সৈতে খেলিছিল।
আমেৰিকাৰ ৰাষ্ট্ৰীয় চেম্পিয়নশ্বিপৰ প্ৰথম বছৰবোৰত কেৱল পুৰুষেহে প্ৰতিযোগিতাত অংশগ্ৰহণ কৰিছিল আৰু এই প্ৰতিযোগিতাখনক পুৰুষৰ বাবে আমেৰিকাৰ ৰাষ্ট্ৰীয় একক চেম্পিয়নশ্বিপ বুলি জনা গৈছিল। ১৮৮৭ চনৰ ছেপ্টেম্বৰ মাহতফিলাডেলফিয়া ক্ৰিকেট ক্লাবত প্ৰথমবাৰৰ বাবে আমেৰিকাৰ মহিলা ৰাষ্ট্ৰীয় একক চেম্পিয়নশ্বিপ অনুষ্ঠিত হয়। বিজয়ী আছিল ১৭ বছৰীয়া ফিলাডেলফিয়াৰ [[:en:Ellen Hansell]|এলেন হেনচেল]]।

খেলপথাৰ

বৰ্তমানৰ চেম্পিয়নসকল

+

তথ্যসূত্ৰ
ইলোৰা বিজ্ঞান মঞ্চ

ইলোৰা বিজ্ঞান মঞ্চ অসমত বৈজ্ঞানিক দৃষ্টিভংগী বিয়পাই অন্ধ বিশ্বাসৰ বিৰুদ্ধে যুঁজিবলৈ আৰু স্বাস্থ্য সজাগতা, জলবায়ু পৰিৱৰ্তনৰ বাবে অভিযান আৰু আন্দোলন আৰম্ভ কৰিবলৈ প্ৰতিষ্ঠা কৰা এক অলাভজনক, বেচৰকাৰী সংস্থা। ২০০৪ চনৰ ১৫ মে' তাৰিখে ইলোৰা বিজ্ঞান মঞ্চ প্ৰতিষ্ঠা কৰা হৈছিল। ৰক্তদান, নেত্ৰদান, অন্যান্য মানৱ অংগদান, ট্ৰান্সফিউজন, প্ৰতিষ্ঠাপন বা চিকিৎসা গৱেষণাৰ বাবে মৃত্যুৰ পিছত দেহদানক উৎসাহিত কৰা আৰু নিস্বাৰ্থ মানৱীয় সেৱাৰ জৰিয়তে মানুহৰ মাজত ভ্ৰাতৃত্ববোধৰ ভাৱ জগাই তোলা ইলোৰা বিজ্ঞান মঞ্চৰ মূল উদ্দেশ্য।

ইতিহাস

]]
মৰণোত্তৰভাৱে নেত্ৰদান আৰু দেহদান কৰা অসম তথা উত্তৰ-পূৰ্বাঞ্চলৰ প্ৰথমগৰাকী মহিলা ইলোৰা ৰায়চৌধুৰীৰ স্মৃতিত ইলোৰা বিজ্ঞান মঞ্চ প্ৰতিষ্ঠা কৰা হৈছিল। অসম কেশৰী অম্বিকাগিৰী ৰায়চৌধুৰীৰ বংশধৰ প্ৰয়াত হেমন্ত ৰায়চৌধুৰী আৰু মাতৃ বিনা ৰায়চৌধুৰীৰ জীয়ৰী ইলোৰা ৰায়চৌধুৰীয়ে ২০০৩ চনৰ ১৫ মে' তাৰিখে দুৰাৰোগ্য কৰ্কটৰোগত আক্ৰান্ত হৈ মৃত্যুমুখত পৰে।

সংগঠন

সমগ্ৰ অসমত ইলোৰা বিজ্ঞান মঞ্চৰ ৪৪টা শাখা আছে। তিনিচুকীয়া, ডিব্ৰুগড়, শিৱসাগৰ, যোৰহাট, শোণিতপুৰ, নগাঁও, কামৰূপ, কামৰূপ মহানগৰ, নলবাৰী, গোৱালপাৰা, বৰপেটা, দৰং, বঙাইগাঁও, কোকৰাঝাৰ আদি জিলাৰ শাখাসমূহ বিশেষভাৱে সক্ৰিয়।

মৰুণোত্তৰভাবে দেহদান কৰা বিশিষ্ট ব্যক্তিসকল

ইলোৰা বিজ্ঞান মঞ্চয়ে দেহদান, অংগদান, স্বাস্থ্য সজাগতা আৰু অন্ধ বিশ্বাসৰ বিৰুদ্ধে সজাগতাৰ বাবে কৰি আহিছে। তেওঁলোকৰ প্ৰচেষ্টাত ২০২২ চনৰ আগষ্ট মাহলৈকে মুঠ ১৫৮টা মৃতদেহ ইতিমধ্যে অসমৰ বিভিন্ন চৰকাৰী চিকিৎসা মহাবিদ্যালয়লৈ দান কৰা হৈছে।

বিশিষ্ট ইতিহাসবিদ অমলেন্দু গুহ, সাহিত্য অকাডেমি বঁটা বিজয়ী পূৰবী বৰমুদৈ, অভিনেত্ৰী মীৰা বিশ্বাস, প্ৰাক্তন বিধায়ক বিপিন হাজৰিকা, নিজামুদ্দিন খান, বিশিষ্ট সাহিত্যিক অনিমা গুহ, বিশিষ্ট অসমীয়া কবি আৰু সাহিত্য অকাডেমি বঁটা বিজয়ী শুচিব্ৰতা ৰায়চৌধুৰী, সাহিত্যিক তোষপ্ৰভা কলিতা আদিয়ে গৱেষণাৰ বাবে মৰুণোত্তৰভাবে নিজৰ দেহদান কৰিছে।

ইলোৰা বিজ্ঞান মঞ্চই অংগ আৰু শৰীৰ দাতালৈ (মৃত্যুৰ পিছত) সহায় আগবঢ়ায় আৰু গৌহাটী চিকিৎসা মহাবিদ্যালয়, অসম চিকিৎসা মহাবিদ্যালয়, তেজপুৰ চিকিৎসা মহাবিদ্যালয়, ফখৰুদ্দিন আলী আহমেদ চিকিৎসা মহাবিদ্যালয়, যোৰহাট চিকিৎসা মহাবিদ্যালয় আৰু অন্যান্য চিকিৎসা মহাবিদ্যালয়ৰ লগত সমন্বয়ক হিচাপে কাম কৰে। এই মহাবিদ্যালয়সমূহত বৈজ্ঞানিক গৱেষণাৰ বাবে দান কৰা শৰীৰ ইলোৰা বিজ্ঞান মঞ্চয়ে পঠিওৱাৰ ব্যৱস্থা কৰে।

বঁটা আৰু সন্মান

২০১৮ চনৰ ১ মে' তাৰিখে হেমচন্দ্ৰ বৰুৱা সোঁৱৰণী দিৱস উপলক্ষে ইলোৰা বিজ্ঞান মঞ্চক সাদিন-প্ৰতিদিন গোষ্ঠীয়ে হেমকোষ প্ৰাণ দেৱানন্দ বৰুৱা সমাজ চেতনা বঁটাৰে সন্মানিত কৰে। ২০২২ চনৰ মে’ মাহত ভৱপ্ৰসাদ চলিহা ন্যাসে সংস্থাটোক সন্মানীয় মানৱতা বঁটা প্ৰদান কৰে। এইবোৰৰ বাহিৰেও সমগ্ৰ অসমতে ৰক্তদান অভিযানৰ আয়োজন কৰাৰ বাবে সংস্থাটোৱে অসম এইডছ নিয়ন্ত্ৰণ সমিতিৰ পৰা প্ৰশংসা বঁটা আদি বিভিন্ন স্বীকৃতি লাভ কৰিছে।

প্ৰকাশন

ইলোৰা বিজ্ঞান মঞ্চই ২০০৬ চনৰ অক্টোবৰ মাহত অনুষ্ঠিত হোৱা অধিৱেশনৰ পৰা নিয়মীয়াকৈ ত্ৰিমাসিক আলোচনী ‘সমীক্ষণ' প্ৰকাশ কৰি আহিছে। তদুপৰি স্বাস্থ্য আৰু অন্ধবিশ্বাস, জ্যোতিষ আৰু জ্যোতিৰ্বিজ্ঞান আদি বিষয়ৰ পুস্তিকা ই সময়ে সময়ে প্ৰকাশ কৰি আহিছে। হেমচন্দ্ৰ বৰুৱাৰ দুখন গ্ৰন্থ আৰু প্ৰাচীন ভাৰতীয় বিজ্ঞান অনূদিত গ্ৰন্থ ইলোৰা বিজ্ঞান মঞ্চয়ে প্ৰকাশ কৰিছে।

দিৱস

১৫ মে' - প্ৰতিষ্ঠা দিৱস
২০ আগষ্ট- ৰাষ্ট্ৰীয় বৈজ্ঞানিক ভাৱধাৰা দিৱস (ড° নৰেন্দ্ৰ দভোলকৰ শ্বহীদ দিৱস)
১০ ডিচেম্বৰ- অন্ধবিশ্বাস বিৰোধী দিৱস (হেমচন্দ্ৰ বৰুৱাৰ জন্ম বাৰ্ষিকী)

তথ্য উৎস

বাহ্যিক সংযোগ

শ্ৰেণী:ভাৰতৰ বৈজ্ঞানিক সংস্থা
গোপাল ভোগ

গোপাল ভোগ বা গৰখীয়া ভোগ গৰুৰ ৰক্ষক কৃষ্ণক উদ্দেশ্যি গৰখীয়া ল’ৰালৈ আগবঢ়োৱা ভোগ বা প্ৰসাদ৷ “গোপাল’’ শব্দৰ অৰ্থ, ’গো’ মানে গৰু আৰু ’পাল’ মানে পালন কৰোঁতা৷ সাধাৰণতে গোপাল বুলিলে কৃষ্ণক বুজা হয়৷ এঁৱা গাখীৰ, আৰৈ চাউল, কল গোটাই গোপাল ভোগ কৰা হয় আৰু অসমীয়া সমাজত সমাজত গৰখীয়া সবাহত গৰখীয়ালৈ সভক্তিৰে আগবঢ়োৱা হয়৷ অসমৰ বিভিন্ন ঠাইত গোপাল ভোগ বিভিন্ন সময়ত দিয়া হয়৷ গোৱালপাৰা অঞ্চলত ৰাখাল পূজা বা গৰখীয়া পূজা চ’ত মাহৰ সংক্ৰান্তিত কৰা হয়৷ এই অঞ্চলত চৰণীয়া পথাৰত বা গোহালিত আৰৈ চাউল, কল, গাখীৰ আৰু চেনিৰ গোপাল ভোগ আগবঢ়ায়৷ আকৌ উজনি অসমত গৰু, ম’হ, ছাগলী হেৰালে বা অসুখ হ’লে গৰখীয়া ল’ৰাক উদ্দেশ্যি ঘৰৰ চোতালত মাহ-প্ৰসাদৰ নৈবেদ্য আৰু জা-জলপান খুৱায় আৰু গৰখীয়াই নাম গাই আশীৰ্বাদ দিয়ে৷

গোপাল ভোগ দিয়াৰ প্ৰথা অসমীয়া আৰু বাঙালী হিন্দু ধৰ্মাৱলম্বী লোকসকলৰ মাজত প্ৰচলিত৷ বাঙালী সমাজত গোপাল ভোগ কৃষ্ণ জন্মাষ্টমীৰ দিনা দিয়া হয়৷ গোপাল ভোগত ৫৬ বিধ খাদ্য দ্ৰব্য নৈবেদ্য হিচাপে আগবঢ়োৱা হয়৷ এই সম্পৰ্কে এটা কাহিনী আছে৷ শিশুকৃষ্ণই যেতিয়া গোকুলত নন্দৰজা আৰু যশোদাৰ ঘৰত বাস কৰিছিল তেতিয়া মাতৃ যশোদাই তেওঁক দিনে আঠবাৰ খুৱাইছিল। এবাৰ ব্ৰজবাসীয়ে ইন্দ্ৰ দেৱতাক সন্তুষ্ট কৰিবলৈ এক বৃহৎ ইন্দ্ৰ পূজাৰ আয়োজন কৰিছিল। ইন্দ্ৰ সন্তুষ্ট হ’লে ভাল বৰষুণ হ’ব আৰু বৰষুণ ভাল হ’লে শস্য ভাল হ’ব। তেতিয়া কৃষ্ণই তেওঁলোকক ক’লে, ‘বৰষুণ দিয়াটো ইন্দ্ৰৰ কাম, তাৰ বাবে তেওঁক কিয় পূজা কৰিব লাগে? বৰঞ্চ যদি আপোনালোকে পূজা কৰিবই বিচাৰে তেন্তে গোবৰ্ধন পৰ্বতক পূজা কৰা উচিত, কাৰণ এই পৰ্বতটোৱে আমাক ফল-মূল আৰু শাক-পাচলিৰে জীয়াই ৰাখে।’ সকলোৱে কৃষ্ণৰ কথাত সন্মতি দি ইন্দ্ৰৰ সলনি গোবৰ্ধনক পূজা কৰিবলৈ ধৰিলে। এই কথাত ভগৱান ইন্দ্ৰৰ বৰ খং উঠিল আৰু কেইবাদিনো ধৰি প্ৰচণ্ড বৰষুণ দিবলৈ ধৰিলে। সেই প্ৰচণ্ড বৰষুণে প্ৰায় সকলো উটুৱাই লৈ গ’ল। সকলোৱে ঘৰ-বাৰী হেৰুৱাই সকলোৱে কণমানি কৃষ্ণৰ ওচৰত আশ্ৰয় লৈছিল। তাৰ পিছত কৃষ্ণই আঙুলিৰ মূৰেৰে গোবৰ্ধন পৰ্বত তুলি ল’লে। সেই পৰ্বতৰ তলত থাকি গকুলবাসীয়ে মহা দুৰ্যোগৰ পৰা ৰক্ষা পৰিছিল। কৃষ্ণই এই সাত দিন একো নাখাই আঙুলিৰ মূৰত গোবৰ্ধন পৰ্বত তুলি ধৰি আছিল। অষ্টম দিনা নিজৰ ভুলটো উপলব্ধি কৰি ইন্দ্ৰদেৱে বৰষুণ দিয়া বন্ধ কৰি দিলে। তাৰ পাছত কৃষ্ণই গোবৰ্ধন পৰ্বতক যথাযথ স্থানত ৰাখিলে। এই সাত দিন ধৰি তেওঁ এটোপাল খাদ্য বা পানীও লোৱা নাছিল। তেওঁৰ বাবেই সমগ্ৰ গকুল সুৰক্ষিত হৈ থাকিল৷ দিনটোত আঠবাৰ খাদ্য খোৱা বুলি বিবেচনা কৰি গোকুলৰ মানুহে কৃতজ্ঞতাৰ চিন হিচাপে তেওঁৰ বাবে ৫৬টা ভিন্ন পদ সাত দিনৰ খাদ্য হিচাপে প্ৰস্তুত কৰিছিল। তেতিয়াৰ পৰা জন্মাষ্টমীৰ দিনা ছাপ্পাৱন্ন বিধ ভোগৰ সামগ্ৰী তৈয়াৰ কৰা হয়। এই ভোগত কৃষ্ণৰ প্ৰিয় দৈ, মাখন, লৱণু আদিকে ধৰি নানা মিঠাই আৰু বিভিন্ন ব্যঞ্জন থাকে৷

তথ্য সূত্ৰ

শ্ৰেণী:খাদ্য
এনএছডিএল পেমেণ্টছ বেংক

এনএছডিএল পেমেণ্টছ বেংক লিমিটেড (এনপিবিএল) হৈছে ভাৰতৰ নেশ্যনেল ছিকিউৰিটিজ ডিপ’জিটৰী লিমিটেড (এনএছডিএল)ৰ সহযোগী কোম্পানী। এনপিবিএলে ২০১৬ চনত ভাৰতীয় ৰিজাৰ্ভ বেংকৰ পৰা পেমেণ্ট বেংক হিচাপে কাম কৰাৰ অনুজ্ঞাপত্ৰ লাভ কৰিছিল।

সেৱাসমূহ

এনপিবিএলে ইয়াৰ গ্ৰাহকসকলক ডিজিটেল বেংকিং সেৱাৰ এক পৰিসৰ প্ৰদান কৰে, য'ত অন্তৰ্ভুক্ত আছে:

ডিজিটেল চেভিংছ একাউণ্ট - গ্ৰাহকে আধাৰ আৰু পেন কাৰ্ড ব্যৱহাৰ কৰি এন পি বি এলত ডিজিটেল চেভিংছ একাউণ্ট খুলিব পাৰিব।

পেমেণ্ট আৰু ট্ৰেন্সফাৰ - গ্ৰাহকে বেংকৰ মোবাইল এপ্লিকেচন ব্যৱহাৰ কৰি পেমেণ্ট আৰু অন্য বেংক একাউণ্টলৈ ধন ট্ৰেন্সফাৰ কৰিব পাৰে।

ৰিচাৰ্জ আৰু বিল পেমেণ্ট - বেংকৰ মোবাইল এপ্লিকেচনৰ জৰিয়তে গ্ৰাহকে মোবাইল ফোন ৰিচাৰ্জ কৰাৰ লগতে ইউটিলিটি বিল পৰিশোধ কৰিব পাৰে।

ফিক্সড ডিপ’জিট - এনপিবিএলে প্ৰতিযোগিতামূলক সুতৰ হাৰৰ সৈতে গ্ৰাহকসকলক ফিক্সড ডিপ’জিট একাউণ্ট আগবঢ়ায়।

অন্যান্য সেৱাসমূহ - বেংকে ডেবিট কাৰ্ড, নগদ ধন উলিওৱা, আৰু ইয়াৰ বেংকিং পইণ্টৰ নেটৱৰ্কত জমা কৰাকে ধৰি অন্যান্য সেৱাও আগবঢ়ায়।

তথ্য সংগ্ৰহ

শ্ৰেণী:ভাৰতৰ বিত্তীয় প্ৰতিষ্ঠান
ৰকষ্টাৰ ৰমণী অম্মাল

ৰমণী অম্মাল (১৯৫৪ – ৪ এপ্ৰিল ২০২৩), জনপ্ৰিয়ভাৱে তেওঁৰ মঞ্চনাম ৰকষ্টাৰ ৰমণী অম্মাল, এগৰাকী ভাৰতীয় লোক গায়িকা আৰু প্লেবেক ছিংগাৰ আছিল। ২০১৭ চনত টেলিভিছনৰ ৰিয়েলিটি শ্ব' জি তামিলৰ ছা ৰে গা মা পা চিনিয়ৰছত অংশগ্ৰহণ কৰাৰ পিছত তেওঁ বিশিষ্টতা লাভ কৰে। তেওঁ ছা ৰে গা মা পা চিনিয়ৰছৰ উদ্বোধনী সংস্কৰণৰ বিচাৰকৰ পৰা "ৰকষ্টাৰ" উপনাম লাভ কৰে। কাঢল (২০০৪) ছবিত প্লেবেক গায়িকা হিচাপে তেওঁ চলচ্চিত্ৰত আত্মপ্ৰকাশ কৰে।

সংক্ষিপ্ত জীৱনী

মধ্যবিত্ত পৰিয়ালত জন্মগ্ৰহণ কৰা ৰমণি আম্মালে পাৰিবাৰিক অসুবিধাৰ বাবে পঢ়া-শুনা ত্যাগ কৰিবলগীয়া হৈছিল। সৰুতেই সংগীতৰ প্ৰতি আগ্ৰহ বজাই ৰাখিছিল যদিও টকা উপাৰ্জনৰ বাবে আনৰ ঘৰত কাম কৰিছিল।সংগীতৰ প্ৰতি থকা আগ্ৰহ জীপাল কৰি ৰাখিবলৈ তেওঁ বিবাহ অনুষ্ঠানতো গীত গাইছে। জীৱনৰ বেছিভাগ সময় আনৰ ঘৰত লগুৱা হিচাপে কাম কৰিছিল আৰু এই সময়ছোৱাতে ছবি এখনত গান গোৱাৰ প্ৰথম সুযোগ পাইছিল।২০০৪ চনত মুক্তি পোৱা ৰোমান্টিক নাট্য ছবি কাধলত কণ্ঠশিল্পী হিচাপে তেওঁৰ অভিষেক ঘটে। কথৱৰায়ণ (২০০৮), তেনাৱথু (২০০৮) আৰু হৰিদাস (২০১৩)ত গীত গাইছিল।অৱশ্যে তাই বেছি চিনেমাত সুযোগ নাপালে আৰু তাৰ পিছত তাই পুনৰ ঘৰুৱা কামত চাকৰ হিচাপে কামত লাগিল।

২০১৭ চনত ৬৩ বছৰ বয়সতে ৰিয়েলিটি টিভি শ্ব’ ছা ৰে গা মা পা চিনিয়ৰছৰ জৰিয়তে টেলিভিছনত অভিষেক ঘটায় আৰু পিছলৈ চলচ্চিত্ৰ গীত গোৱাৰ বাবে জনপ্ৰিয় ঘৰুৱা নাম হৈ পৰে, যাৰ কৃতিত্ব তেওঁৰ বাবে প্ৰবীণ অভিনেতা-ৰাজনীতিবিদলৈ পৰিণত হোৱা এম জি আৰৰ জনপ্ৰিয় গীত।সেই শ্ব’টোৰ শীৰ্ষ দহখন ফাইনেলিষ্টৰ ভিতৰত অন্যতম হৈ পৰে আৰু ২০১৮ চনৰ ১৫ এপ্ৰিলত অনুষ্ঠিত হোৱা গ্ৰেণ্ড ফিনালেত প্ৰথম ৰানাৰ্ছ আপ হয়। সা ৰে গা মা পা ছবিৰ সফলতাৰ পিছত তেওঁ বহু ছবিত গান গোৱাৰ সুযোগ পালে। পাৰ্শ্ব গায়িকা হিচাপে তেওঁ জংগা (২০১৮), সন্দাকোজি ২ (২০১৮), কাপ্পান (২০১৯) আৰু নেঞ্জামু নিৰ্মায়ুন্দু ওডু ৰাজা (২০১৯)ৰ বাবে গীত গাইছে।তেওঁ শ্ৰীলংকা, ছিংগাপুৰ আৰু আমেৰিকাত কেইবাটাও সংগীত কনচাৰ্ট পৰিচালনা কৰিছিল।

২০১৮ চনত টেলিভিছনৰ ধাৰাবাহিক য়াৰাদি নী মোহিনীত বিশেষ অতিথি হিচাপে অভিনয় কৰিছিল।

২০২৩ চনৰ ৪ এপ্ৰিলত ৬৯ বছৰ বয়সত আম্মালৰ মৃত্যু হয়।

সংগীত তালিকা

বছৰ
চলচ্চিত্ৰ
গীত(সমূহ)
টোকা
২০০৮ কাঠাভৰায়ণ "কাঠাভৰায়া সামী"
২০১৩ হৰিদাস "ভেল্লাকুথিৰাই"
২০১৮ জুঙ্গা "ৰাইজ অৱ জুঙ্গা"
২০১৮ ছান্দাকোঝি ২ "ছেংগাৰাট্টন পাৰাইয়িলা"
২০১৯ নেঞ্জামুন্ডু নেৰ্মাইয়ুন্ডু ওডু ৰাজা "ইন্টাৰনেট পাছাংগা"
২০১৯ কাপ্পান "চিৰুক্কি"

চলচ্চিত্ৰ তালিকা

বোম্মাই নাইয়াগি (২০২৩)

তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:ভাৰতীয় কণ্ঠশিল্পী
শ্ৰেণী:গায়িকা
সাগৰমাথা ৰাষ্ট্ৰীয় উদ্যান

সাগৰমাথা ৰাষ্ট্ৰীয় উদ্যান হৈছে পূব নেপালৰ হিমালয়ত অৱস্থিত এখন ৰাষ্ট্ৰীয় উদ্যান। এই উদ্যান ১৯৭৬ চনত স্থাপন কৰা হৈছিল। চলুখুংবু জিলাত ১,১৪৮ বৰ্গকিলোমিটাৰ (৪৪৩ বৰ্গ মাইল) এলেকা সামৰি এই ৰাষ্ট্ৰীয় উদ্যানখন আছে। ই সাগৰপৃষ্ঠৰ পৰা ২,৮৪৫ - ৮,৮৪৮ মিটাৰ (৯,৩৩৪ - ২৯,০২৯ ফুট) উচ্চতাত অৱস্থিত আৰু ইয়াতে‍ মাউণ্ট এভাৰেষ্ট অন্তৰ্ভুক্ত হৈ আছে। উত্তৰ দিশত ই তিব্বত স্বায়ত্তশাসিত অঞ্চলৰ কমোলাংমা ৰাষ্ট্ৰীয় প্ৰকৃতি সংৰক্ষণৰ সৈতে আন্তঃৰাষ্ট্ৰীয় সীমা ভাগ-বতৰা কৰিছে‍। পূব দিশত ই মাকালু বৰুণ ৰাষ্ট্ৰীয় উদ্যানৰ সৈতে‍ লাগি আছে আৰু দক্ষিণ দিশত ই দুধ কোচী নদীলৈকে বিস্তৃত হৈ আছে। ই পৱি‍ত্ৰ হিমালয়ৰ ভূ-খণ্ডৰ অংশ।

ইতিহাস

১৯৭৬ চনৰ ১৯ জুলাইত সাগৰমাথা ৰাষ্ট্ৰীয় উদ্যান স্থাপন কৰা হৈছিল। ১৯৭৯ চনত ই দেশৰ প্ৰথমখন ৰাষ্ট্ৰীয় উদ্যান হিচাপে চিহ্নিত হয় আৰু ইয়াক প্ৰাকৃতিক বিশ্ব ঐতিহ্য ক্ষেত্ৰ হিচাপে লিপিৱদ্ধ কৰা হৈছে‍। ২০০২ চনৰ জানুৱাৰীত ২৭৫ বৰ্গকিলোমিটাৰ (১০৬ বৰ্গমাইল) সামৰি‍ এক বাফাৰ জ'ন যোগ কৰা হৈছিল। ১৯৬০-ৰ দশকৰ আৰম্ভণিতে অঞ্চলটোত পৰ্যটন আৰম্ভ হৈছিল। ২০০৩ চনত ৰাষ্ট্ৰীয় উদ্যানখনলৈ‍ প্ৰায় ১৯,০০০জন পৰ্যটকৰ আগমন হৈছিল। ২০০৫ চনলৈকে প্ৰায় ৩,৫০০জন শ্বেৰ্পা লোক মূল পৰ্যটন ক্ষেত্ৰৰ কাষত অৱস্থিত গাঁও আৰু ঋতুভিত্তিক বসতিস্থানসমূহত বাস কৰি আহিছে‍।

ভূ-দৃশ্য

সাগৰমাথা ৰাষ্ট্ৰীয় উদ্যানত দুধ কোচী আৰু ভোটকোশী নদীৰ উজনিৰ অৱবাহিকা অঞ্চলৰ লগতে‍ গোকিও হ্ৰদ আছে। ই ২,৮৪৫ মিটাৰ (৯,৩৩৪ ফুট)ৰ উচ্চতাৰ পৰা ৮,৮৪৮ মিটাৰ (২৯,০২৯ ফুট) উচ্চতাৰ মাউণ্ট এভাৰেষ্ট শিখৰলৈকে বিস্তৃত। ৬,০০০ মিটাৰ (২০,০০০ ফুট)ৰ ওপৰত থকা আন শৃংগবোৰ হৈছে লট্ছে, চো অয়ু, থামচেৰকু, নুপ্ছে, আমাদাবলাম আৰু পুমোৰি। ৫,০০০ মিটাৰ (১৬,০০০ ফুট)তকৈ অধিক উচ্চতাৰ অনুৰ্বৰ ভূমিত উদ্যানখনৰ ৬৯% অঞ্চল আছে, আনহাতে ২৮% অঞ্চল চৰণীয়া পথাৰ আৰু বাকী ৩% অঞ্চল বনাঞ্চল। জলবায়ু ৩,০০০ মিটাৰ (৯,৮০০ ফুট)ৰ ওপৰৰ অংশ নাতিশীতোষ্ণ আৰু উপ-আলপাইন পৰা ৪,০০০ মিটাৰ (১৩,০০০ ফুট)ৰ অধিক উচ্চতাত থকা আলপাইনলৈকে উদ্ভিদ বৃদ্ধিৰ উচ্চ সীমা বিস্তৃত। নিভাল অঞ্চল ৫,০০০ মিটাৰ (১৬,০০০ ফুট)ত আৰম্ভ হয়। ৰাষ্ট্ৰীয় উদ্যানখনত ১,০০০তকৈও অধিক ফুলৰ প্ৰজাতি লিপিৱদ্ধ কৰা হৈছে‍। কুঁজ থকা জন্তুবোৰৰ ভিতৰত আছে হিমালয়ান তাহৰ, হিমালয়ান চেৰো আৰু কস্তুৰী মৃগ, বৰফৰ নাহৰফুটুকী বাঘ। ৩,৫০০ মিটাৰ(১১,৫০০ ফুট)তকৈ অধিক উচ্চতাত ইহঁত বাস কৰে আৰু ভাৰতীয় নাহৰফুটূকী নিম্ন উচ্চতাৰ অৰণ্যত ঘূৰি ফুৰে।

তথ্যসূত্ৰ

বাহ্যিক সংযোগসমূহ

ইউনেস্কোৰ আনুষ্ঠানিক ৱেবছাইট প্ৰৱেশ
শ্ৰেণী:আই ইউ চি এন শ্ৰেণী II
অনিৰুদ্ধ

অনিৰুদ্ধ ( বা ) হ’ল শ্ৰীকৃষ্ণৰ নাতি আৰু প্ৰদ্যুম্নৰ পুত্ৰ; বাণ ৰজাৰ জীয়াৰী ঊষাৰ স্বামী। অনিৰুদ্ধৰ অৰ্থ হ’ল বাধাহীন, ৰোধহীন, অবাধ।

কিংবদন্তী

পুৰণি কালত শোণিতপুৰ (বৰ্তমানৰ তেজপুৰ) ৰাজ্যৰ ৰজা বাণাসুৰৰ ঊষা নামেৰে এজনী পৰম ৰূপৱতী কন্যা আছিল। ঊষাৰ সখী চিত্ৰলেখাৰ মায়াৰ বলত অনিৰুদ্ধ আৰু ঊষাৰ মাজত প্ৰেম হয়। আৰু ঊষাক পাবলৈ অনিৰুদ্ধই অসম (শোণিতপুৰ) -লৈ আহে।

বাণ এজন প্ৰবল শিৱভক্ত ৰজা আছিল। বাণ ৰজা প্ৰহ্লাদৰ নাতি মহাবীৰ বলিৰ পুত্ৰ আছিল। বিষ্ণুৰ বামন অৱতাৰত ছলনা কৰি বলিক পাতাললৈ পঠাই দিয়াত শিৱক তপস্যা কৰি বাণ ৰজাই শোণিতপুৰ ৰাজ্যখন পায়। অনিৰুদ্ধৰ সন্তান আছিল বজ্ৰ (বা বজ্ৰনাভ)। শিৱ পুৰণাৰ মতে, ঊষা আৰু অনিৰুদ্ধ পৰৱৰ্তী জীৱনত বেউলা আৰু লখিন্দৰ ৰূপে পুনৰজন্ম লৈছিল আৰু ইজনে সিজনক পুনৰ বিবাহ কৰিছিল।

তথ্য সংগ্ৰহ

বাহ্যিক সংযোগ

The Story of Usha and Aniruddha
The Unknown Love Story Of Lord Krishna’s Grandson – Aniruddha

শ্ৰেণী:হিন্দু কিংবদন্তি
শ্ৰেণী:ভাগৱত পুৰাণৰ চৰিত্ৰ
শ্ৰেণী:কৃষ্ণৰ সৈতে সম্পৰ্কিত ব্যক্তি
এণ্ডুৰী পিঠা

এণ্ডুৰী পিঠা হৈছে ভাৰতৰ প্ৰধানকৈ ওড়িশা অঞ্চলত তৈয়াৰ কৰা এক প্ৰকাৰৰ পিঠা, অৱশ্যে ই উত্তৰ আৰু মধ্য অঞ্চলতো ই জনপ্ৰিয়। এই পিঠাৰ উপাদান হ'ল হালধিৰ পাত, ক'লা জিৰা, চাউলৰ গুড়ি, নাৰিকল, ঘিঁউ, আৰু মাটিমাহৰ দালি। এণ্ডুৰী মূলতঃ প্ৰথমাষ্টমীৰ সময়ত তৈয়াৰ কৰা হয়। ইয়াৰ উপৰিও এই পিঠা মানৱসা গুৰুবাৰৰ সময়তো তৈয়াৰ কৰা হয়। ই হালধীয়া পাতত মেৰিয়াই ল’লে ৰেচক প্ৰভাৱ পৰে। এণ্ডুৰী সাধাৰণতে ডাঙৰ ডাঙৰ মাটিৰ পাত্ৰত ভাপত দিয়া হয়। বাংলাদেশত বনোৱা ভাপত দিয়া পিঠাৰ লগত এই খাদ্যৰ ৰান্ধনীশালৰ সাদৃশ্য আছে। পুৰিৰ জগন্নাথ মন্দিৰত ভগৱান জগন্নাথৰ প্ৰতি উৎসৰ্গিত "শক্ল ধোপা" খাদ্যৰ ভিতৰত এণ্ডুৰী অন্যতম।

তথ্যসূত্ৰ

শ্ৰেণী:ভাৰতৰ ৰন্ধনশৈলী শ্ৰেণী:ৰন্ধনশৈলী শ্ৰেণী:খাদ্য
ন্যূনতম সংকটজনক প্ৰজাতি

|

এটা প্ৰাণীৰ জনসংখ্যা আৰু বিলুপ্তিৰ আশংকা নিৰ্ধাৰণ কৰিবলৈ আন্তঃৰাষ্ট্ৰীয় প্ৰকৃতি সংৰক্ষণ সংস্থাই (IUCN) বহুতো বিভাগ নিৰ্ধাৰণ কৰিছে। প্ৰজাতিসমূহক ৰঙা তালিকাৰ নটা শ্ৰেণীৰ ভিতৰত যিকোনো এটাত স্থান দিয়া হয়: বিলুপ্ত, অৰণ্যত বিলুপ্ত, ঘোৰ সংকটজনক, বিলুপ্তপ্ৰায়, অসুৰক্ষিত, সংকটাসন্ন, ন্যূনতম উদ্বেগজনক, অপৰিমিত তথ্য আৰু অমূল্যাঙ্কিত প্ৰজাতি। পূৰ্বতে ইয়াৰে কিছুমান প্ৰাণীৰ বৰ্ণনাৰ বাবে ন্যূনতম সংকটজনক (Lower risk) বা কম সংকটজনক নামৰ এটা বিভাগ ব্যৱহাৰ কৰিছিল।

আইচিইউএনে সংজ্ঞায়িত কৰিছে যে কম সংকটজনক সংৰক্ষণ স্থিতিৰ প্ৰাণীবোৰৰ জীয়াই থকাটো নিশ্চিত কৰিব পৰাকৈ জনসংখ্যাৰ মাত্ৰা যথেষ্ট বেছি থাকে। এই মৰ্যাদা থকা জীৱ-জন্তুবোৰে ভাবুকি বা বিলুপ্ত হোৱাৰ সম্ভাৱনা নাথাকে। কিন্তু প্ৰাকৃতিক দুৰ্যোগ বা কিছুমান মানুহৰ কাৰ্য্যকলাপৰ ফলত ইহঁত এই দুয়োটা শ্ৰেণীবিভাজনলৈ সলনি হ'ব পাৰে।

আগতে এই শ্ৰেণীবিভাজনক তিনিটা প্ৰকাৰত উপবিভক্ত কৰা হৈছিল:

সংৰক্ষণ নিৰ্ভৰ - য'ত বৰ্তমানৰ সংৰক্ষণ ব্যৱস্থা বন্ধ কৰাৰ ফলত ইয়াক উচ্চ বিপদৰ স্তৰত শ্ৰেণীভুক্ত কৰা হ'ব পাৰে।
সংকটাসন্ন - অদূৰ ভৱিষ্যতে বিপদৰ সন্মুখীন হ’ব পাৰে কিন্তু বৰ্তমান মাপকাঠী পূৰণ কৰিব পৰা নাই।
ন্যূনতম উদ্বেগজনক - য'ত ওপৰৰ দুয়োটাৰে কোনোটোৱেই প্ৰযোজ্য নহয়।

তথ্য সংগ্ৰহ

শ্ৰেণী:আই ইউ চি এন ৰঙা তালিকা অনুসৰি প্ৰজাতিসমূহ
অমলেন্দু গুহ

ড॰ অমলেন্দু গুহ (জন্ম ৩০ জানুৱাৰী ১৯২৪- ৭ মে' ২০১৫) অসমৰ এগৰাকী বাওঁপন্থী মতাদৰ্শৰ খ্যাতনামা ইতিহাসবিদ, সমাজবিদ, কবি আৰু সাহিত্যিক পেঞ্চনাৰ আছিল। তেওঁ দৰং কলেজৰ অৰ্থনীতি বিভাগৰ অধ্যাপক আছিল আৰু দিল্লীৰ ইণ্ডিয়ান স্কুল অব্ ইণ্টাৰনেচনেল ষ্টাডিজৰ পৰা পি এইচ ডি ডিগ্ৰী লাভ কৰিছিল।

উদ্ধৃতি

মোৰ মৃত্যুৰ পাছত যেন কোনোধৰণৰ ধৰ্মীয় আনুষ্ঠানিকতা কৰা নহয়।
মই অসমৰ প্ৰেমত পৰিছোঁ। অসমৰ প্ৰকৃতি,অসমৰ সভ্যতা-সংস্কৃতি, অসমৰ মানুহ আৰু সমাজ,অসমৰ জীৱন-ধাৰা— এই সকলোৰে প্ৰতি মই এটা তীব্ৰ ৰোমান্টিক প্ৰেমৰ প্ৰতীক হিচাপে মই এজনী অসমীয়া ছোৱালী বিয়া কৰিবলৈ ইচ্ছা কৰোঁ।
সকলোতে জাতীয়তাবাদৰ গতিপথ দুটা দিশত আগবাঢ়িছে- সামগ্ৰিকভাৱে ভাৰতৰ ঐক্যৰ ধাৰণাৰ ওপৰত ভিত্তি কৰি গঠিত ‘মহান জাতীয়তাবাদ’, আৰু ভূখণ্ডীয় দাবী আৰু ভাষিক ঐক্যৰ ওপৰত ভিত্তি কৰি গঠিত ‘সৰু জাতীয়তাবাদ’। প্ৰথমটোৱে সদায় ভাৰতৰ বৃহৎ বুৰ্জোৱা শ্ৰেণীৰ স্বাৰ্থ ৰক্ষা কৰি আহিছে। দ্বিতীয়টো হৈছে ক্ষুদ্ৰ বুৰ্জোৱা শ্ৰেণীৰ বিশেষকৈ আঞ্চলিক মধ্যবিত্ত শ্ৰেণীৰ স্বাৰ্থৰ সুৰক্ষাৰ কথা।

মন্তব্য

“বস্তুতঃ অমেলেন্দু গুহৰ ‘তোমালৈ’ৰ বাহিৰে অসমীয়া ভাষাত দ্বিতীয় এনে এখন কাব্যগ্ৰন্থ নাই – য’ৰ প্ৰতিটো কবিতাৰ মাজত এনে অপৰূপ বৰ্ণাঢ্য ৰূপত বিম্বিত হৈছে অসমৰ প্ৰকৃতি,মানুহ আৰু ইতিহাস। ই যেন কবিৰ অসম আৱিষ্কাৰৰ কাহিনী। অথবা ই যেন অসমলৈ তেওঁৰ আবেগবিহ্বল প্ৰেম-পত্ৰ। নিজৰ প্ৰতি আৰু জীৱনৰ প্ৰতি মানুহ কিমান সৎ আৰু আন্তৰিক হ’লে এনেভাৱে নিজৰ কথা ৰখা সম্ভৱ – তাৰ এটি জ্বলন্ত প্ৰমাণ হৈ ৰ’ল কবি অমলেন্দু গুহ।” (হোমেন বৰগোহাঞি)

তথ্য সূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:সাহিত্যিক
ৰত্নোত্তমা দাস বিক্ৰম

ৰত্নোত্তমা দাস বিক্ৰম (Ratnottama Das Bikram) লেখক, ঔপন্যাসিক, গল্পকাৰ, অনুবাদক, প্ৰবন্ধকাৰ, স্তম্ভলেখক, কবি আৰু জনজাতীয় লোককলাৰ গৱেষক ৰত্নোত্তমা দাস দিল্লী বিশ্ববিদ্যালয়ৰ ‘ভাৰতীয় ভাষা আৰু সাহিত্য অধ্যয়ন বিভাগ’ (Indian Languages and Literary Studies) ৰ প্ৰাধ্যাপিকা। দাসে লখিমপুৰ জিলাৰ নাৰায়ণপুৰত শিক্ষা আৰম্ভ কৰি পাছলৈ ক্ৰমে কটন কলেজ, গুৱাহাটী বিশ্ববিদ্যালয় আৰু দিল্লী বিশ্ববিদ্যালয়ৰ পৰা আনুষ্ঠানিক শিক্ষা সম্পূৰ্ণ কৰে।

জন্ম

১৯৮২ চনৰ ১০ জুলাইত ডিব্ৰুগড়ৰ অসম চিকিৎসা মহাবিদ্যালয়ত জন্ম হয়। শৈশৱ আৰু কৈশোৰ কটায় লখিমপুৰ জিলাৰ নাৰায়ণপুৰৰ কলেজপাৰাত। পিতৃ প্ৰয়াত কৃষ্ণগোপাল দাস আৰু মাতৃ মৃন্ময়ী দাস দুয়ো আছিল অৰ্থনীতিৰ শিক্ষক। পিতৃ আছিল নাৰায়ণপুৰৰ মাধৱদেৱ মহাবিদ্যালয় (বৰ্তমান মাধৱদেৱ বিশ্ববিদ্যালয়)ৰ অধ্যক্ষ আৰু মাতৃ মাধৱদেৱ কলেজিয়েট উচ্চতৰ মাধ্যমিক বিদ্যালয়ৰ অৰ্থনীতিৰ বিষয় শিক্ষয়িত্ৰী।

কৰ্মজীৱন

২০০৮ চনত মাৰ্চ মাহত দিল্লী বিশ্ববিদ্যালয়ৰ “ভাৰতীয় ভাষা আৰু সাহিত্য অধ্যয়ন বিভাগ” (Department of Modern Indian Languages and Literary Studies)ত সহকাৰী অধ্যাপক হিচাপে যোগদান। বিভাগত অসমীয়া ভাষা-সাহিত্য আৰু তুলনামূলক ভাৰতীয় সাহিত্য (Comparative Indian Literature)ৰ শিক্ষাদান কৰে। একেটা বিভাগৰে পৰা ২০১৭ চনত সহযোগী অধ্যাপক আৰু ২০২৩ চনৰ মাৰ্চ মাহৰ পৰা প্ৰাধ্যাপক (Professor) হিচাপে কৰ্মৰত।

বিদ্যায়তনিক গ্ৰন্থ

‘বুকমাৰ্ক’ (২০২২, পূৰ্বায়ন)
‘Yeshe Dorjee Thongchi: Assamese Echo from the Hills of Arunachal’ (Purbanchal Prakash, 2023)
‘পোহৰৰ তুলিকা, সাগৰৰ পাৰত এটা ঘৰৰ সপোন আৰু ৰৱীন্দ্ৰন ছাৰ’ (২০২৩, পূৰ্বায়ন)
Modern Indian Languages Assamese (BAALA-135): An edited book (Text Book, one of two editors) of IGNOU. (School of Humanities), Published by IGNOU: New Delhi, March, 2022.
Hindi Swayam Shikshak: A Self-taught book for the non-natives to learn Assamese and for the Assamese speakers to learn Hindi. Published by Central Hindi Directorate (Department of Higher Education, Ministry of Education, Government of India): New Delhi.

আত্মজৈৱনিক লেখা

“মাক-কথা: Unfolded Stories of a Mother” ২০২৫ চনৰ চেপ্টেম্বৰ মাহৰ পৰা ’অন্যযুগ’ত ধাৰাবাহিকৰূপে প্ৰকাশ হৈ থকা এই লেখা মূলতঃ মাতৃত্বৰ যাত্ৰাৰ অভিজ্ঞতাৰ বৰ্ণনা।

অনুবাদ

বাঘৰাণী খইৰী-বাঘিনীৰ সত্য জীৱন কাহিনী (২০২৩, আঁক-বাক, (মূল ওড়িয়া, লেখক: অখিলমোহন পট্টনায়ক) পূৰ্বে ২০২১ চনত ’অন্যযুগ’ত মাহেকীয়া ধাৰাবাহিকৰূপে প্ৰকাশিত আৰু পাছত আঁক-বাকৰ দ্বাৰা প্ৰকাশিত৷
পাহাৰৰ সংগীত (২০২৩, নেশ্বন্যেল বুক ট্ৰাষ্ট, মূল ইংৰাজী: ৰঞ্জিতা বিশ্বাস)
নিম বাবা (২০২৫, নেশ্বন্যেল বুক ট্ৰাষ্ট, মূল হিন্দী: ইংৰাজী: এস. আই. ফাৰুকী)

নিয়মীয়া স্তম্ভলেখা

‘নিয়মীয়া বাৰ্তা’ৰ পষেকীয়া শিতান/স্তম্ভলেখা ‘অব্যক্তিগত’ (পূৰ্বে )
‘দৈনিক জনমভূমি’ৰ পষেকীয়া শিতান/স্তম্ভলেখা ‘ইত্যাদি’ আৰু ‘আৰু কিছু অব্য়ক্তিগত’ (পূৰ্বে)
‘দৈনিক অসম’ কাকতত ‘শব্দশাল’ (বৰ্তমান প্ৰকাশ হৈ থকা)

ব্যক্তিগত জীৱন

২০১৩ চনৰ ১ ফেব্ৰুৱাৰীত কৰ্কট ৰোট বিশেষজ্ঞ ৰবটিক শল্য চিকিৎসক ডা° বিক্ৰম কুমাৰ ডেকাৰ সৈতে বিবাহপাশত আৱদ্ধ হয়। একমাত্ৰ সন্তান নিনাদ বিক্ৰম৷

তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমীয়া অনুবাদক
শ্ৰেণী:অসমীয়া ঔপন্যাসিক
শ্ৰেণী:অসমীয়া গল্পকাৰ
শ্ৰেণী:অসমীয়া প্ৰবন্ধকাৰ
শ্ৰেণী:জীৱিত ব্যক্তি
দিব্যেন্দু ভট্টাচাৰ্য

দিব্যেন্দু ভট্টাচাৰ্য ((জন্ম ১১ নৱেম্বৰ ১৯৭৫) হিন্দী আৰু বাংলা চিনেমা আৰু ৱেব ছিৰিজত কাম কৰা এজন ভাৰতীয় অভিনেতা। তেওঁ দেৱ ডি, হটষ্টাৰৰ ৱেব ছিৰিজ ক্ৰিমিনেল জাষ্টিছত লায়ক তালুকদাৰ আৰু চনীলিভৰ ৱেব ছিৰিজ আনদেখীত ডেপুটি এছপি বৰুণ ঘোষৰ চৰিত্ৰত অভিনয় কৰি পৰিচয় অৰ্জন কৰে।

তথ্যসূত্ৰ

বাহ্যিক সংযোগ

শ্ৰেণী:অভিনয় শিল্পী
শ্ৰেণী:জীৱিত ব্যক্তি
শ্ৰেণী:হিন্দী চলচ্চিত্ৰৰ অভিনেতা
শ্ৰেণী:বঙালী চলচ্চিত্ৰৰ অভিনেতা
শ্ৰেণী:ভাৰতীয় অভিনেতা
শ্ৰেণী:ভাৰতীয় অভিনয় শিল্পী
আৱেশক

আৱেশক (Inductor), যাক ক’ইল (coil), চোক (choke), বা ৰিঅেক্টৰ (reactor) বুলিও কোৱা হয়, এটা নিষ্ক্ৰিয় দুটা টাৰ্মিনেল থকা বৈদ্যুতিক উপাদান, যি বৈদ্যুতিক প্ৰবাহ পৰিবাহিত হোৱাৰ সময়ত এটা চুম্বক ক্ষেত্ৰত শক্তি সঞ্চয় কৰে। এটা আৱেশক সাধাৰণতে ইনছুলেট কৰা তাৰ এটা ক’ইল হিচাপে আবৃত হৈ থাকে।

যেতিয়া ক’ইলৰ মাজেদি বৈদ্যুতিক প্ৰবাহ সলনি হয়, তেতিয়া তাৰ ফলস্বৰূপ সৃষ্ট চুম্বক ক্ষেত্ৰৰ পৰিৱৰ্তনৰ ফলত ঐ পৰিবাহকৰ ভিতৰত বিদ্যুৎচালক বল (emf) বা ভল্টেজ উদ্ভৱ হয়, যাক ফেৰাডে'ৰ প্ৰভাৱৰ নিয়মৰ দ্বাৰা বৰ্ণনা কৰা হয়। লেঞ্জৰ নিয়ম অনুসৰি, এই উদ্ভূত ভল্টেজৰ দিশটো সদায় মূল প্ৰবাহৰ পৰিৱৰ্তনক প্ৰতিকাৰ কৰে। এই কাৰণে, আৱেশকে বৈদ্যুতিক প্ৰবাহৰ যিকোনো হঠাৎ পৰিৱৰ্তনৰ বিৰুদ্ধে বাধা দিয়ে।

এটা আৱেশকৰ প্ৰধান গুণ হৈছে ইয়াৰ আৱেশতা (inductance), যি ভল্টেজ আৰু প্ৰবাহৰ পৰিৱৰ্তনৰ হাৰৰ অনুপাত। আন্তঃৰাষ্ট্ৰীয় একক প্ৰণালী (SI) অনুসৰি ইয়াৰ একক হৈছে হেনৰি (H), যিটো উনবিংশ শতিকাৰ আমেৰিকান বিজ্ঞানী জচেফ হেনৰিৰ নামত নামকৰণ কৰা হৈছে। চুম্বকীয় বৰ্তনীৰ মাপত ইয়াক হিচাপেও ধৰা হয়। আৱেশকৰ মান সাধাৰণতে ১μH (10−6H) পৰা ২০H লৈকে হয়। বহু আৱেশকৰ ভিতৰত লোহণ বা ফেৰাইটৰ দৰে চুম্বকীয় ক'ৰ থাকে, যি চুম্বক ক্ষেত্ৰ বৃদ্ধিত সহায় কৰে আৰু ফলস্বৰূপে আৱেশতা বঢ়ায়।

ধাৰিতা (capacitor) আৰু প্ৰতিবন্ধক (resistor)-ৰ সৈতে একেলগে, আৱেশক হৈছে তিনিটা প্ৰধান নিষ্ক্ৰিয় ৰৈখিক বৰ্তনী উপাদানৰ অন্যতম, যিবোৰ ইলেক্ট্ৰনিক বৰ্তনীৰ গঠনত ব্যৱহাৰ কৰা হয়। আৱেশকসমূহ বিশেষকৈ বৈকল্পিক প্ৰবাহ (AC) উপকৰণ, যেনে ৰেডিঅ’ উপকৰণত ব্যাপকভাৱে ব্যৱহৃত হয়। এইবোৰে AC প্ৰবাহ বাধা দিয়ে আৰু DC প্ৰবাহ পাৰ হ’ব দিয়ে; এই উদ্দেশ্যৰ বাবে তৈয়াৰী আৱেশকক চোক (choke) বোলা হয়। ইয়াক ফিল্টাৰত ব্যৱহাৰ কৰি বিভিন্ন কম্পনাংক সংকেত বাছনি কৰিব পৰা যায়, আৰু ধাৰিতাৰ সৈতে মিহলি কৰি টিউনড ছাৰ্কিট (tuned circuit) নিৰ্মাণ কৰা হয়, যি ৰেডিঅ’ আৰু টেলিভিছন গ্ৰাহকৰ সঠিক ফ্ৰিকুৱেঞ্চি লৈ টিউন কৰাত সহায় কৰে।

Inductor শব্দটো সম্ভবত হেইনৰিখ ডেনিয়েল ৰুমকোৰ্ফৰ পৰা আহৰণ কৰা, যিয়ে ১৮৫১ চনত আবিষ্কৃত induction coil-টো 'inductorium' বুলি অভিহিত কৰিছিল।

তথ্যসূত্ৰ

শ্ৰেণী:প্ৰযুক্তি
শ্ৰেণী:বিজ্ঞান
শ্ৰুতায়ুধ

শ্ৰুতায়ুধ কলিংগ (ওড়িশা)ৰ এজন ক্ষত্ৰীয় ৰজা। তেওঁ বৰুণ আৰু নদী দেৱী পৰ্ণসাৰ পুত্ৰ।

যাদুকৰী গদা

শ্ৰুতায়ুধৰ মাকে পুত্ৰৰ বাবে বৰুণৰপৰা বৰ কামনা কৰিছিল যাতে যুদ্ধত তেওঁক কোনেও বধ কৰিব নোৱাৰে। যিহেতু তেওঁ অমৰত্ব প্ৰদান কৰিব নোৱাৰে, সেয়েহে বৰুণে ইয়াৰ পৰিৱৰ্তে শ্ৰুতায়ুধক এটা যাদুকৰী গদা উপহাৰ দিয়ে, যাৰ ব্যৱহাৰ কৰি তেওঁ যুদ্ধত অপৰাজিত হৈ থাকিব পাৰিব।

বৰুণে এই অস্ত্ৰ নিৰস্ত্ৰ প্ৰতিদ্বন্দ্বীৰ বিৰুদ্ধে ব্যৱহাৰ কৰিলে ইয়াৰ বিৰূপ প্ৰভাৱৰ বিষয়েও সঁকিয়াই দিছিল। সতৰ্কবাণী অনুসৰি কোনো নিৰস্ত্ৰ ব্যক্তিৰ বিৰুদ্ধে শ্ৰুতায়ুধে ব্যৱহাৰ কৰিলে গদাটো নিজেই উভতি আহিব।

কুৰুক্ষেত্ৰ যুদ্ধ

কুৰুক্ষেত্ৰ যুদ্ধত কলিংগক হস্তিনাপুৰ আৰু কৌৰৱসকলৰপক্ষ লোৱা বুলি উল্লেখ কৰা হৈছে। দ্ৰোণ পৰ্বত শ্ৰুতায়ুধক পুৰুষৰ মাজত বাঘ বুলি উল্লেখ আছে।

যুদ্ধৰ প্ৰথমদিনাই তেওঁ ইৰাৱানৰ সৈতে মুখা-মুখি হয়, ভাল যুঁজ দিয়ে, কিন্তু শেষত পৰাজিত হয়।

শ্ৰুতাযুদৰদ্বাৰা যুদ্ধত ব্যৱহৃত গদা

যুদ্ধৰ চতুৰ্দশ দিনা অৰ্জুনে কম্বোজৰ সেনা বাহিনীক আক্ৰমণ কৰি দ্ৰোণৰ পদ্মবেহুৰ শেষত উপনীত হ’বলৈ চেষ্টা কৰি থকাৰ সময়তে
কৃতবৰ্মাক উদ্ধাৰ কৰি শ্ৰুতায়ুধই অৰ্জুনক প্ৰত্যাহ্বান জনায়, অৰ্জুনক একাধিক কাঁড়েৰে আঘাত কৰে। অৱশ্যে অৰ্জুনে প্ৰতি যুদ্ধ কৰে, শ্ৰুতায়ুধৰ ধনুখন ভাঙি পেলায়। শ্ৰুতায়ুধ জৰাসন্ধৰ মিত্ৰ হোৱাৰ বাবে কৃষ্ণৰ ওপৰত আগৰে পৰা ক্ৰোধিত হৈ আছিল আৰু ক্ৰোধত শ্ৰুতাযুধই বৰুণৰ পৰা লাভ কৰা গদা নিৰস্ত্ৰ কৃষ্ণৰ ওপৰত নিক্ষেপ কৰে। বৰুণে ৰখা চৰ্ত অনুসৰি গদাই বুমেৰাং হৈ শ্ৰুতাযুদ্ধক হত্যা কৰে।

তথ্যসূত্ৰ

শ্ৰেণী:মহাভাৰতৰ চৰিত্ৰ
গান্ধীজ ট্ৰুথ: অন দি অৰিজিনচ্‌ অৱ মিলিটেণ্ট ননভায়লেঞ্চ

গান্ধীজ ট্ৰুথ: অন দি অৰিজিনচ্‌ অৱ মিলিটেণ্ট ননভায়লেঞ্চ হ'ল জাৰ্মানীত জন্ম হোৱা এগৰাকী আমেৰিকান ডেভেল'পমেণ্ট চাইক'লজিষ্ট এৰিক এইচ্‌ এৰিকচনে ১৯৬৯ চনত লিখা এখন গান্ধী বিষয়ক কিতাপ। সাধাৰণ বাস্তৱভিত্তিক কিতাপৰ শাখাত এই কিতাপখনে পুলিৎজাৰ বঁটা আৰু দৰ্শন আৰু ধৰ্ম শিতানত আমেৰিকা যুক্তৰাষ্ট্ৰৰ নেশ্যনেল বুক এৱাৰ্ড লাভ কৰিছিল।

১৯৯৩ চনত নৰ্‌টনে কিতাপখনে পুনৰ প্ৰকাশ কৰিছিল।

তথ্য সংগ্ৰহ

শ্ৰেণী:ইংৰাজী গ্ৰন্থ